section_heading: Karijera u Varteksu
paragraph_text: Generalnim direktorom Varteksa Herjavec je imenovan 1994. godine, na poziv dotadašnjeg rukovodstva tvornice koja se našla na rubu propasti zbog ratnih zbivanja, odnosno raspada jugoslavenske trgovačke mreže i neprilagođavanja tržišnim uvjetima poslovanja. Do kraja 1995. godine Herjavec uspijeva stabilizirati poslovanje i spriječiti propast, a 1997. godine uspijeva produžiti i licenciju za proizvodnju jeansa, bez koje tvornica također ne bi imala uvjete za opstanak. Budući da se Varteks sve teže nosio s dampinškim cijenama istočne proizvodnje, Herjavec se povezuje s osnivačem Zare Amanciom Ortegom i od Hugo Bossa pokušava preuzeti znanje i iskustvo, kako bi Varteks mogao ostvariti dodanu vrijednost u vidu modnog brenda koji bi bio prepoznat na globalnom tržištu. U ambiciji ga sprječava prometna nesreća, ali poslovanje Varteksa sve do svoje smrti uspijeva održati pozitivnim. Na prijelazu milenija Varteks izvozi u 28 svjetskih država, čini 1,4 posto ukupnog državnog izvoza i ostvaruje 720 milijuna kuna prihoda. Godine 2000. Herjavec otvara prvu robnu kuću Varteksa u SAD-u i među prvima nakon Domovinskog rata čini iskorak prema srpskom i bivšem jugoslavenskom tržištu.